作者:王建
標題:送薛蔓應舉
內容:四海重貢獻，珠贐稱至珍。聖朝開禮闈，所貴集嘉賓。若生在世間，此路出常倫。一士登甲科，九族光彩新。憧憧車馬徒，爭路長安塵。萬目視高天，升者得苦辛。況子當少年，丈人在鹹秦。出門見宮闕，獻賦侍朱輪。有賢大國豐，無子一家貧。男兒富邦家，豈為榮其身。煌煌文明代，俱幸生此辰。自顧非國風，難以合聖人。子去東堂上，我歸南澗濱。願君勤作書，與我山中鄰。